Joe Bidenin vierailu Ukrainaan 2023

Yhdysvaltain presidentti Joe Biden teki yllätysvierailun Ukrainaan 20. helmikuuta 2023 ja tapasi tässä yhteydessä mm. Ukrainan presidentti Volodymyr Zelenskyin. Vierailu oli merkittävä, koska Biden oli ensimmäinen presidentti, joka matkusti sellaiselle sotaa käyvälle rintamalle, joka ei ole Yhdysvaltain hallussa. Lisäksi Bidenista tuli lähimpänä rintamaa käynyt Yhdysvaltain presidentti sitten Abraham Lincolnin maan sisällissodan aikana. 
Yhteensä vierailu kesti vuorokauden, joista viisi tuntia (klo 8–13) Biden vietti Kiovassa, johtuen pitkistä junamatkoista ja niihin liittyvistä valmisteluista. Se osui Ukrainassa juhlittavan Taivaallisen sadan muistopäivälle, päivää ennen Vladimir Putinin ennakkoon ilmoittamaa isoa puhetta ja neljä päivää ennen Venäjän aloittaman hyökkäyksen ensimmäistä vuosipäivää.
Tausta.
Varapresidenttikaudellaan Biden vieraili Ukrainassa kuudesti, mutta tämä vierailu oli ensimmäinen sitten Venäjän aloittaman hyökkäyksen. Vierailuun liittyvät turvatoimet olivat tästä syystä äärimmäisen tiukat, ja tämän varmistamiseksi siitä ei puhuttu julkisesti etukäteen. Bidenin mukana oli vain kaksi toimittajaa, joiden piti vannoa pitämään asia salassa kolme päivää ennen vierailua. Yhdysvaltain puolustusministeriön ja salaisen palvelun kerrottiin vastustaneen vierailua ja suunnitelleen mieluummin tapaamista Puolan, jossa Biden oli vierailulla jo entuudestaan, rajan tuntumassa tai esim. Lvivissä. 
Yhdysvallat antoi myös Venäjälle ennakkovaroituksen Bidenin vierailusta tosin vain pari tuntia ennen hänen lähtöään kohti Ukrainaa.
Ennen Bidenin vierailua korkea-arvoisin Yhdysvaltain viranomainen, joka oli vieraillut Ukrainassa sodan alettua, oli senaatin enemmistöjohtaja Mitch McConnell, joka tapasi Zelenskyin Kiovassa toukokuussa 2022.
Vierailu.
Biden ylitti Puolan ja Ukrainan vastaisen rajan monien muiden maailman johtajien tavoin junan, jolle annettiin sittemmin lempinimi "Rail Force One", kyydissä. Turvajärjestelyiden vuoksi samaan aikaan liikenteessä oli identtinen juna tosin toiseen suuntaan. Perinteisen presidentin panssaroidun limusiinin sijaan Bidenia kuljetettiin Kiovassa mustassa katumaasturissa.
Bidenin ja Zeenskyin ollessa ulkona kuultiin ilmahälytys, jonka laukaisi Valko-Venäjältä lähtenyt MiG. Bidenin vierailun aikana Kiovaan ei kuitenkan tehty yhtäkään ilmaiskua. Yhdysvallat kuitenkin uskoo, että Venäjä, tekemänsä ennakkoilmoituksensa mukaisesti, testasi vierailun aikana RS-28 Sarmat -ohjusta, joka kuitenkin meni pieleen.
Presidentit pitivät yhteisen tiedotustilaisuuden Marijinskyi-palatsissa, jossa Biden vakuutteli Yhdysvaltojen seisovan Ukrainan rinnalla. Biden ilmoitti kasvattavansa Ukrainan rahallista tukea 500 miljoonalla dollarilla, johon kuului lisää ammuksia Himars-järjestelmään.
Bidenin vierailu aiheutti junien viivästymistä, mitä Ukrzaliznytsjan pääjohtaja Oleksandr Kamyšin sittemmin pahoitteli.
Reaktioita.
Vierailua pidettiin merkittävänä tuenosoituksena Yhdysvalloilta Ukrainalle ja ukrainalaissotilaiden taistelutahdon korottajana.
Yhdysvalloissa reaktiot seurasivat pitkälti puoluepoliittisia jakolinjoja: demokraatit onnittelivat ja republikaanit kritisoivat. Huomionarvoista on kuitenkin se, että esim. republikaaneja edustavat senaattorit Lindsey Graham ja Mitt Romney kiittelivät Bidenia.
Venäjällä vierailu herätti vihaa ja kiusaannusta monien sotaa kommentoivien keskuudessa. Dmitri Medvedevin mukaan koko vierailu oli vain yritys lisätä jo ennestään suurta rahan ja aseiden määrää, jota Yhdysvallat oli lähettänyt. Itä-Ukrainan sodan veteraani Igor Girkin sanoi, että Biden olisi voinut käydä Bah’mutissa asti ilman vaaraa. Toimittaja Sergei Mardanin mukaan vierailu oli Venäjän näkökulmasta nöyryyttävä. 
Japanin pääministeri Fumio Kishida ilmoitti jo saman päivän aikana, että Japani lisää tukeaan Ukrainalle 5,5 miljardin dollarin verran.